b'\n_START_ARTICLE_\nRaoul Wallenberg\n_START_SECTION_\nFamilieforholdene og livet f\xc3\xb8r tiden i Ungarn\n_START_PARAGRAPH_\nFaren d\xc3\xb8de av kreft tre m\xc3\xa5neder f\xc3\xb8r Raoul ble f\xc3\xb8dt, og moren giftet seg p\xc3\xa5 nytt med Fredrik von Dardel 1918 da Raoul var seks \xc3\xa5r gammel._NEWLINE_Tanken var at Raoul skulle f\xc3\xb8lge familietradisjonen og bli bankdirekt\xc3\xb8r, men han var mer interessert i arkitektur. Han gikk ut gymnaset i 1930 med gode karakterer i tegning og russisk. Etter at han hadde avtjent verneplikten dro han til Frankrike for \xc3\xa5 studere fransk, ettersom han allerede kunne s\xc3\xa5 bra tysk, russisk og engelsk. Siden dro han til USA og University of Michigan, der han avsluttet 4 \xc2\xbd-\xc3\xa5rsprogrammet p\xc3\xa5 3 \xc2\xbd \xc3\xa5r. 1935 var Wallenberg i S\xc3\xb8r-Afrika i 6 m\xc3\xa5neder og arbeidet i et svensk byggefirma. Efter det ble han ansatt p\xc3\xa5 et nederlandsk bankkontor i Haifa, Palestina. Der traff han j\xc3\xb8der som hadde lykkes \xc3\xa5 flykte fra det nasjonalsosialistiske Tyskland. Da han kom hjem til Sverige arbeidet han for Koloman Lauer, en ungarsk j\xc3\xb8de, p\xc3\xa5 Centraleuropeiska Handelskompaniet. Det var p\xc3\xa5 hans to siste arbeidsplasser at han fikk h\xc3\xb8re historiene som fikk ham til \xc3\xa5 dra til Budapest sommeren 1944 og redde j\xc3\xb8der.\n_START_SECTION_\nRedningsaksjoner i Ungarn\n_START_PARAGRAPH_\n19. mars 1944 invaderte nasjonalsosialistene Ungarn og 14. mai samme \xc3\xa5r deporterte ungarske myndigheter de f\xc3\xb8rste j\xc3\xb8dene med tog til konsentrasjonsleiren Auschwitz s\xc3\xb8r i Polen. Raoul Wallenberg hadde h\xc3\xb8rt historier i b\xc3\xa5de Sverige og Palestina om hvordan j\xc3\xb8dene ble behandlet i Europa._NEWLINE_Koloman Lauer, som var i Ungarn og hjalp j\xc3\xb8der, \xc3\xb8nsket at den da trettien \xc3\xa5r gamle Wallenberg skulle komme til Ungarn og hjelpe ham. Koloman mente at Wallenberg ville v\xc3\xa6re til stor nytte, da han hadde reist flere ganger til Ungarn i forbindelse med arbeidet og i tillegg var intelligent, energisk og hadde et kjent navn._NEWLINE_8. juli 1944 reiste Wallenberg til Ungarns hovedstad Budapest med m\xc3\xa5l om \xc3\xa5 redde j\xc3\xb8der fra holocaust. 437\xc2\xa0402 j\xc3\xb8der hadde allerede blitt deportert i 148 godstog. Alle j\xc3\xb8der p\xc3\xa5 landet og i sm\xc3\xa5byene hadde blitt transportert til Auschwitz, og i Ungarn fantes det n\xc3\xa5 kun j\xc3\xb8der igjen i Budapest, hvor 230\xc2\xa0000 j\xc3\xb8der fortsatt levde. De fleste hadde p\xc3\xa5 dette tidspunktet gitt opp h\xc3\xa5pet om redning_NEWLINE_Wallenberg, Koloman, Per Anger og mange andre delte ut s\xc3\xa5kalte Schutzpass (tysk for \xc2\xabbeskyttelsespass\xc2\xbb) til j\xc3\xb8dene. P\xc3\xa5 passene sto det \xc2\xabSv\xc3\xa9dorsz\xc3\xa1g\xc2\xbb, som betyr Sverige p\xc3\xa5 ungarsk, og i midten var det tre kronor. Id\xc3\xa9en med tre kronor i midten kom fra Wallenberg, og symbolet var ment \xc3\xa5 vekke respekt som et offisielt symbol. Det var en sv\xc3\xa6rt smart id\xc3\xa9 som fungerte godt. Alle j\xc3\xb8der som fikk de \xc2\xabsvenske\xc2\xbb passene kunne ta bort sine j\xc3\xb8destjerner fra jakkene. Raoul Wallenberg delte ut veldig mange schutzpass, og mange j\xc3\xb8der ble reddet._NEWLINE_Likevel var det veldig f\xc3\xa5, sammenlignet med hvor mange ungarske j\xc3\xb8der som d\xc3\xb8de i konsentrasjonsleirene. En annen god id\xc3\xa9 kom fra Valdemar Langlet. Han satte opp skilt ved diverse bygninger i Budapest der det stod ting som Svenska Biblioteket eller Svenska Forskninginstitutet. I virkeligheten var disse bygningene tilfluktsrom for j\xc3\xb8der. Wallenbergs j\xc3\xb8diske medarbeidere bygde 30 Sverigehus i bydelen Pest. Han hengte opp svenske flagg og erkl\xc3\xa6rte disse bygningene for svensk territorium. I de 30 husene bodde tilsammen 15\xc2\xa0000 j\xc3\xb8der. Flere andre land gjorde det samme._NEWLINE_En dag ble et tog med 1\xc2\xa0600 j\xc3\xb8der om bord stoppet. Alle ble sendt tilbake til Budapest og reddet fra \xc3\xa5 bli deportert. Adolf Eichmann, SS-lederen i Budapest, kunne bare vente p\xc3\xa5 at deportasjonene skulle bli igangsatt igjen. Ungarns leder, Mikl\xc3\xb3s Horthy, uttalte den 15. oktober 1944 til Sovjetunionen at han var villig til \xc3\xa5 slutte fred, men dette ble avsl\xc3\xa5tt av tyskerne, og Horty ble tvunget til \xc3\xa5 g\xc3\xa5 av. Han ble erstattet av Ferenc Sz\xc3\xa1lasi. N\xc3\xa5 kunne Eichmann komme tilbake og igjen deportere j\xc3\xb8der, men det fantes ikke lenger disponible tog, s\xc3\xa5 han begynte \xc2\xabd\xc3\xb8dsmarsjene\xc2\xbb._NEWLINE_Nasjonalsosialistene tok med seg j\xc3\xb8der og gikk den 200\xc2\xa0km lange veien fra Budapest til \xc3\x98sterrike, der det fantes tog som skulle transportere j\xc3\xb8dene til konsentrasjonsleirene. P\xc3\xa5 veien d\xc3\xb8de mange av sult, andre ble torturert til d\xc3\xb8de av tyskerne, hengte seg selv eller ble hengt i tr\xc3\xa6r, druknet seg selv i Donau eller fr\xc3\xb8s ihjel. Raoul Wallenberg fulgte med langs veien og gav medisin, mat og \xc2\xabSchutzpass\xc2\xbb til j\xc3\xb8dene. Han tok dem med pass ut av toget, og reddet p\xc3\xa5 denne m\xc3\xa5ten omtrent 2\xc2\xa0000 personer. Da j\xc3\xb8dene kom til \xc3\x98sterrike, gikk Wallenberg om bord p\xc3\xa5 toget, delte ut pass, og slapp ut alle \xc2\xabnysvensker\xc2\xbb._NEWLINE_Ved et annet tilfelle truet SS-general Gerhard Schmidhuber med \xc3\xa5 gjennomf\xc3\xb8re en massakre i en av Budapests j\xc3\xb8deghettoer. Da truet Wallenberg med at Schmidhuber ville bli hengt etter krigen. Bare ved \xc3\xa5 si dette, reddet Wallenberg 69\xc2\xa0000 j\xc3\xb8der._NEWLINE_13. januar 1945, da de sovjetiske troppene n\xc3\xa5dde Budapest, var det 120\xc2\xa0000 igjen i Ungarn. 17. januar ville Wallenberg f\xc3\xb8lge med russerne til deres hovedkvarter i Debrecen, \xc3\xb8st for Budapest. Det fikk han, s\xc3\xa5 han dro rundt til \xc2\xabSverigehusene\xc2\xbb og tok farvel med alle sine venner. Til doktor Ern\xc3\xb6 Pet\xc3\xb6 sa Wallenberg at han ikke var helt sikker p\xc3\xa5 om han ville bli russernes gjest eller fange._NEWLINE_Wallenberg og hans sj\xc3\xa5f\xc3\xb8r, Vilmos Langfelder, ble arrestert av russiske NKVD (forl\xc3\xb8peren for KGB) og ble satt i Lubjanka-fengselet i Moskva. Man kjenner ikke grunnen, men russerne kan ha tatt ham for \xc3\xa5 v\xc3\xa6re amerikansk spion. Etter all sannsynlighet d\xc3\xb8de han ogs\xc3\xa5 der av hjerteinfarkt (muligens iscenesatt) den 17. juli 1947 (jf. Smoltsov-rapporten), men medfanger har opplyst at han fremdeles levde p\xc3\xa5 1950-tallet._NEWLINE_Raoul Wallenbergs innsats i Budapest ble skildret p\xc3\xa5 filmlerretet i 1990 av Kjell Grede, da filmen God afton herr Wallenberg \xe2\x80\x93 En passionshistoria fr\xc3\xa5n verkligheten hadde premiere.\n_START_SECTION_\nAnnet\n_START_PARAGRAPH_\nRaoul Wallenbergs niese, Nane Lagergren, er gift med den tidligere FNs generalsekret\xc3\xa6r, Kofi Annan.'